Document ID: 32010D0363

KOMISIJOS SPRENDIMAS
2010 m. birželio 28 d.
dėl Alžyro jūrininkų mokymo, rengimo ir atestavimo sistemų pripažinimo siekiant pripažinti kvalifikacijos pažymėjimus
(pranešta dokumentu Nr. C(2010) 4226)
(2010/363/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalį,
atsižvelgdama į 2005 m. gegužės 13 d. Kipro valdžios institucijų raštą, kuriuo prašoma pripažinti Alžyrą, kad būtų galima pripažinti šios šalies išduotus kvalifikacijos pažymėjimus,
kadangi:
(1)
Valstybės narės gali nuspręsti pripažinti trečiųjų valstybių išduotus jūrininkų kvalifikacijos pažymėjimus, jei Komisija pripažino, kad atitinkama trečioji valstybė laikosi 1978 m. Tarptautinės konvencijos dėl jūrininkų rengimo, atestavimo ir budėjimo normatyvų (2) su pakeitimais reikalavimų.
(2)
Gavusi Kipro valdžios institucijų prašymą, Komisija įvertino Alžyro jūrininkų mokymo, rengimo ir atestavimo sistemas, kad patikrintų, ar ši šalis laikosi Tarptautinės konvencijos dėl jūrininkų rengimo, atestavimo ir budėjimo normatyvų reikalavimų ir ar imtasi tinkamų priemonių siekiant užkirsti kelią pažymėjimų klastojimui. Šis vertinimas buvo grindžiamas 2006 m. rugsėjo mėn. Europos jūrų saugumo agentūros ekspertų atlikto patikrinimo rezultatais.
(3)
Kadangi vertinant atitiktį Tarptautinei konvencijai dėl jūrininkų rengimo, atestavimo ir budėjimo normatyvų nustatyta trūkumų, Alžyro valdžios institucijos Komisijai pateikė prašytą reikiamą informaciją ir įrodymus, kad įgyvendinamos tinkamos ir pakankamos taisomosios priemonės, skirtos daugeliui tų problemų spręsti.
(4)
Likusieji jūrininkų rengimo ir atestavimo tvarkos trūkumai daugiausia susiję su trūkstamomis konkrečiomis teisės aktų nuostatomis dėl treniruoklių naudojimo ir aiškaus Alžyro kvalifikacijos pažymėjimų paskirties ir kai kurių Tarptautinėje konvencijoje dėl jūrininkų rengimo, atestavimo ir budėjimo normatyvų bei su ja susijusiame kodekse nustatytų rengimo reikalavimų ryšio. Todėl Alžyro valdžios institucijų paprašyta įgyvendinti atitinkamas papildomas taisomąsias priemones. Tačiau dėl šių trūkumų negalima abejoti bendra Alžyro jūrininkų mokymo, rengimo ir atestavimo sistemų atitiktimi Tarptautinei konvencijai dėl jūrininkų rengimo, atestavimo ir budėjimo normatyvų.
(5)
Iš atitikties vertinimo ir Alžyro valdžios institucijų pateiktos informacijos vertinimo išvadų matyti, kad Alžyras laikosi atitinkamų Tarptautinės konvencijos dėl jūrininkų rengimo, atestavimo ir budėjimo normatyvų reikalavimų ir ėmėsi tinkamų priemonių, kad užkirstų kelią pažymėjimų klastojimui, todėl turėtų būti pripažintas Sąjungos.
(6)
Šiame sprendime nustatytos priemonės atitinka Jūrų saugumo ir teršimo iš laivų prevencijos komiteto nuomonę,
PRIĖMĖ ŠĮ SPRENDIMĄ:
1 straipsnis
Alžyro jūrininkų mokymo, rengimo ir atestavimo sistemos pripažįstamos, kad būtų galima pripažinti šios šalies išduotus kvalifikacijos pažymėjimus.
2 straipsnis
Šis sprendimas skirtas valstybėms narėms.
3 straipsnis
Šis sprendimas įsigalioja pranešimo apie jį valstybėms narėms dieną.
Priimta Briuselyje 2010 m. birželio 28 d.

Labels: 12
8
18
9